b'\n_START_ARTICLE_\nAbdoulaye Wade\n_START_SECTION_\nPolitin\xc4\x97 veikla\n_START_PARAGRAPH_\nAfrikos s\xc4\x85jungos vir\xc5\xa1\xc5\xabni\xc5\xb3 susirinkime 1974 m. Wade susitar\xc4\x97 su tuometiniu prezidentu Leopoldu Sedar Senghoru d\xc4\x97l naujos partijos steigimo. Senegalo Demokrat\xc5\xb3 partija buvo \xc4\xafkurta t\xc5\xb3 pa\xc4\x8di\xc5\xb3 met\xc5\xb3 liepos 31 d. Pagal galiojan\xc4\x8dius \xc4\xafstatymus \xc5\xa1alyje gal\xc4\x97jo b\xc5\xabti tik trys partijos su skirtingomis ideologijomis. Wade\xe2\x80\x99o partija pasirinko liberalizm\xc4\x85._NEWLINE_Pirm\xc4\x85 kart\xc4\x85 prezidento rinkimuose Wade\xe2\x80\x99as dalyvavo 1978 m. vasar\xc4\xaf, surinkdamas 17,38\xc2\xa0% bals\xc5\xb3, pralaim\xc4\x97damas Senghorui. Tais pa\xc4\x8diais metais jis buvo i\xc5\xa1rinktas \xc4\xaf Nacionalin\xc4\x99 Asambl\xc4\x97j\xc4\x85, kurioje dirbo iki 1980 m. Dar kart\xc4\x85 jis dalyvavo prezidento rinkimuose 1983 m. ir 1988 m., kaskart u\xc5\xbeimdamas antr\xc4\x85 viet\xc4\x85, \xc5\xa1iuos kartus likdamas u\xc5\xbe Senghoro pasek\xc4\x97jo Abdou Dioufo nugaros. Per 1988 m. rinkimus Wade\xe2\x80\x99as buvo suimtas u\xc5\xbe protestus prie\xc5\xa1 rinkim\xc5\xb3 rezultatus. Tada jis i\xc5\xa1vyko \xc4\xaf Pranc\xc5\xabzij\xc4\x85 ir ten gyveno iki 1990 m._NEWLINE_1993 m. vasar\xc4\xaf prezidento rinkimuose Wade\xe2\x80\x99as v\xc4\x97l buvo antras, su 32\xc2\xa0% bals\xc5\xb3, likdamas u\xc5\xbe Dioufo, surinkusio 58\xc2\xa0%. Po 1993 m. gegu\xc5\xbe\xc4\x97s m\xc4\x97n. viceprezidento Babacaro Seye nu\xc5\xbeudymo, Wade\xe2\x80\x99as kartu su kitais partijos lyderiais buvo apklausiami policijoje. Spalio 1 d. Wade\xe2\x80\x99as, jo \xc5\xbemona ir du partijos nariai buvo apkaltinti bendradarbiavimu \xc5\xbemog\xc5\xbeudyst\xc4\x97je, ta\xc4\x8diau jie nebuvo suimti. Per 1994 m. riau\xc5\xa0es Wade\xe2\x80\x99as buvo suimtas ir apkaltintas darantis gr\xc4\x97sm\xc4\x99 valstybei. Dalyvavimo \xc5\xbemog\xc5\xbeudyst\xc4\x97je kaltinimai buvo panaikinti t\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s m\xc4\x97n., o Wade\xe2\x80\x99as su savo bendra\xc5\xbeygiais prad\xc4\x97jo bado streik\xc4\x85. I\xc5\xa1 kal\xc4\x97jimo jie buvo paleisti liepos 4 d., o visi kaltinimai panaikinti rugpj\xc5\xab\xc4\x8dio 30 d._NEWLINE_Wade\xe2\x80\x99as por\xc4\x85 met\xc5\xb3 praleido Pranc\xc5\xabzijoje, o \xc4\xaf Senegal\xc4\x85 sugr\xc4\xaf\xc5\xbeo 1999 m. spalio 27 d. Pirmajame 2000 m. prezidento rinkim\xc5\xb3 ture jis surinko 31\xc2\xa0%, o jo prie\xc5\xa1ininkas nesugeb\xc4\x97jo surinkti daugumos, tad buvo surengtas antras turas. \xc5\xa0iame ture Wade\xe2\x80\x99a palaik\xc4\x97 dauguma partij\xc5\xb3, tad jis surink\xc4\x99s 58,49\xc2\xa0% bals\xc5\xb3 tapo Senegalo prezidentu. Eiti \xc5\xa1ias pareigas jis prad\xc4\x97jo baland\xc5\xbeio 1 d., o premjeru paskyr\xc4\x97 Moustapha Niasse._NEWLINE_Naujoji konstitucija buvo priimta 2001 m., kuri suma\xc5\xbeino prezidentavimo termin\xc4\x85 nuo 7 iki 5 met\xc5\xb3. 2006 m. baland\xc5\xbeio 13 Wade\xe2\x80\x99as prane\xc5\xa1\xc4\x97, kad nauji rinkimai \xc4\xafvyks 2007 vasario 25 d.'